*Tämä artikkeli käsittelee nykyistä kaupunkia. Mytilene oli myös antiikin aikainen kaupunki.*



  

  

  

  

  

  

  

  

  

  

**Mytilíni** eli *Mytilene* (kreik. Μυτιλήνη) on Kreikan kaupunki ja samanniminen kunta (Δήμος Μυτιλήνης, *Dímos Mytilínis*). Se sijaitsee Lesboksen saarella, Lesboksen alueyksikössä Pohjois-Egean saarten alueella. Koko kunnan väkiluku on 57 872 ja varsinaisen Mytilínin kaupungin väkiluku 27 871 (vuonna 2011). Mytilíni on Pohjois-Egean saarten pääkaupunki.

Maantiede
---------

Mytilíni sijaitsee Lesboksen saaren kaakkoisrannikolla, ja se on länsi- ja pohjoispuolelta vuorten ympäröimä. Mytilínin vanha kaupunki on niemellä, jonka itäisin osa oli antiikin aikana saari. Sillä sijaitsi antiikin aikainen akropolis ja keskiajalta lähtien Mytilínin linna. Kaupungin satama on lahdessa niemen eteläpuolella. Uudempi kaupunki levittäytyy lahden rannalle ja keskustan länsipuolisilla kukkuloille.

Historia
--------

### Antiikki

*Pääartikkeli: Antiikin Mytilene*
Mytilene, antiikin lähteissä myös Mitylene, oli antiikin ajan Lesboksen merkittävin kaupunki ja kaupunkivaltio (*polis*). Se oli yksi lesboslaisen pentapoliin kaupungeista Methymnan, Pyrrhan, Antissan ja Eresoksen ohella. Mytilene oli merkittävä kauppakaupunki, satama ja merimahti, ja hallitsi alueita paitsi Lesboksella myös Vähä-Aasian rannikolla saarta vastapäätä. Kaupunki otti osaa persialaissotiin persialaisten puolella ja peloponnesolaissotaan Ateenan puolella. Kapinoituaan Atenaa vastaan se menetti asemiaan ja oli vähällä tuhoutua kokonaan. Roomalaiset valtasivat ja tuhosivat kaupungin vuonna 81 eaa. Roomalaisella kaudella kaupunki elpyi.

Mytilínin linnaa.
Antiikin ajan Mytilene sijaitsi nykyisen Mytilínin kaupungin keskustan paikalla, ja siksi siitä on voitu kaivaa vain vähän jäänteitä. Merkittävimpiin kohteisiin kuuluvat kaupungin antiikin aikaisen teatterin rauniot nykyisen kaupungin itälaidalla ja eräiden lattiamosaiikeistaan tunnettujen yksityistalojen, kuten Menandroksen talon, jäänteet. Jäänteitä on säilynyt myös kaupunkiin vettä johtaneesta Mórian akveduktista.

### Keskiajalta nykyaikaan

Lesboksen alueyksikön hallintorakennus Mytilínissä.
Kaupunki säilyi asuttuna läpi keskiajan nykyajalle saakka, ja se on Egeanmeren saarten harvoja antiikin ajalta peräisin olevia kaupunkeja, joissa asutus vaikuttaa jatkuneen keskeytyksettä. Bysanttilaisella kaudella kaupungin antiikin aikaiselle akropoliille rakennettiin Mytilínin linna. Mytilene oli muun Lesboksen tavoin vuosina 1355–1462 genovalaisen Gattilusion (Gateluzzien) suvun hallussa. Suku uusi linnan vuonna 1373. Keskiajalla kaupunki antoi nimensä koko saarelle, ja saari tunnettiin useimmiten Lesboksen sijasta Mytilenenä.

Mytilene tuhoutui maanjäristyksessä vuonna 1401. Vuonna 1462 valta kaupungissa ja saarella siirtyi turkkilaisille. Nämä kunnostivat linnan vuonna 1677. Vuonna 1771 Venäjän laivasto ampui turkkilaisia Mytilínin satamassa. Kansallismielinen Filikí Etaireía aloitti toimintansa kaupungissa vuonna 1817. Vuonna 1905 kaupunki oli kansainvälisessä laivastosaarrossa turkkilaisten painostamiseksi. Turkkilaisvalta kesti vuoteen 1912 saakka. Kaupungista ja saaresta tuli osa Kreikkaa vuonna 1913. Vuoden 1922 jälkeen kaupunki kasvoi voimakkaasti, kun sinne muutti paljon evakkoja Kreikan ja Turkin väestönvaihdon seurauksena. Nykyisin kaupunki tunnetaan nykykreikkalaisessa nimimuodossa *Mytilíni*.

Mytilíni oli jo aiemmin itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Lesboksen kunnaksi yhdessä Agía Paraskevín, Agiásoksen, Eresós-Ántissan, Evergétoulaksen, Géran, Kallonín, Loutrópoli Thermíin, Mantamádoksen, Míthymnan, Pétran, Plomárin ja Polichnítoksen kanssa. Mytilíni toimi kunnan kuntakeskuksena. Mytilínistä tuli itsenäinen kunta jälleen 1. syyskuuta 2019, kun Lesboksen kunta jaettiin Kleisthenes I -suunnitelman mukaisesti kahdeksi kunnaksi, joista toinen on saaren länsiosan käsittävä Länsi-Lesboksen kunta. Uusi Mytilínin kunta käsittää suuremman alueen kuin vanha, ja siihen kuuluu saaren koko itäosa.

Kaupunki
--------

Mytilínin kaupunkia vuonna 1905 kansainvälisen laivastosaarron aikaan. Taustalla eurooppalaisten suurvaltojen sotalaivoja.
Mytilínin satamaa.
Nykyinen Mytilínin kaupunki on yksi Egeanmeren saarten suurimpia kaupunkeja ja merkittävä hallinnollinen keskus, sillä se on muun muassa Pohjois-Egean saarten alueen pääkaupunki. Kaupungin nähtävyyksiin kuuluvat muun muassa Mytilínin linna, Mytilínin arkeologinen museo sekä Vapaudenpatsas. Merkittävin kirkko on useita eri tyylisuuntia yhdistelevä Pyhän Theraponin kirkko. Kaupungin rakennuskannassa on paljon sekä italialaisia että turkkilaisia vaikutteita, kun taas 1800-luvulta lähtien sinne on rakennettu myös useita uusklassista arkkitehtuuria edustavia rakennuksia.

Mytilíni on Lesboksen merkittävin satama. Mytilínin kansainvälinen lentoasema sijaitsee noin seitsemän kilometriä kaupungista etelään. Egean yliopiston pääpaikka ja yksi kuudesta yksiköstä toimii Mytilínissä. Siellä toimivat yliopiston yhteiskuntatieteellinen ja ympäristötieteellinen tiedekunta.

Kunnan osat
-----------

Mytilínin kunnantalo.
Mytilínin arkeologinen museo.
Mytilínin kunta muodostuu kuudesta kunnallisyksiköstä, jotka olivat vuosina 2011–2019 osa Lesboksen kuntaa ja vastaavat vuoden 2011 Kallikrates-uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat (vuoden 2011 väestönlaskennan perusteella):

| Kunnallis­yksikkö | Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- | --- |
| **Agiásos** | Agiásos | Agiásos | 2 320 |
| Karíni | 6 |
| Megáli Límni | 1 |
| Sanatório | 46 |
| Yhteensä: 2 373 |
| **Evergétoulas** | Asómatos | Asómatos | 259 |
| Íppeio | Íppeio | 818 |
| Kagiáni | 9 |
| Lársos | 20 |
| Káto Trítos | Káto Trítos | 518 |
| Pigadákia | 128 |
| Kerameía | Ágios Geórgios | 24 |
| Kerameía | 378 |
| Lámpou Mýloi | Lámpou Mýloi | 89 |
| Mychós | Geránia | 10 |
| Koufó Vounó | 118 |
| Mychós | 102 |
| Sykoúnta | Gialoú Pigádi | 13 |
| Skála Sykoúntos | 4 |
| Sykoúnta | 281 |
| Yhteensä: 2 771 |
| **Géra** | Mesagrós | Ágios Vasíleios (saari) | 0 |
| Ávlonas | 29 |
| Ftéli | 15 |
| Mesagrós | 631 |
| Pýrgoi | 91 |
| Palaiókipos | Agléfyros | 23 |
| Evreiakí | 113 |
| Palaiókipos | 976 |
| Pappádos | Chalatsés | 40 |
| Mármaro | 106 |
| Pappádos | 1 442 |
| Pérama | Pérama | 726 |
| Plakádos | Apidiás Lákkos | 64 |
| Plakádos | 238 |
| Skópelos | Fará | 6 |
| Kariónas | 7 |
| Lagkáda | 3 |
| Ligonári | 7 |
| Skópelos | 1 530 |
| Tárti | 27 |
| Tsáfi | 9 |
| Tsília | 18 |
| Yhteensä: 6 101 |
| **Loutrópoli Thermís** | Kómi | Kómi | 139 |
| Loutrópoli Thermís | Ágios Geórgios | 56 |
| Loutrópoli Thermís | 900 |
| Moní Agíou Rafaíl (luostari) | 40 |
| Paralía Thermís | 70 |
| Mistegná | Mistegná | 407 |
| Skála Mistegnón | 123 |
| Toúmpes | 9 |
| Nées Kydoníes | Nées Kydoníes | 485 |
| Skála Néon Kydonión | 55 |
| Xampélia | 13 |
| Pigí | Pigí | 350 |
| Pýrgoi Thermís | Panagía | 38 |
| Pýrgoi Thermís | 450 |
| Yhteensä: 3 135 |
| **Mytilíni** | Afálonas | Afálonas | 482 |
| Agía Marína | Agía Marína | 522 |
| Agía Paraskeví | 137 |
| Agriliá Kratígou | 87 |
| Alyfantá | Alyfantá | 360 |
| Kédro | 89 |
| Outzá | 36 |
| Pyrgí | 161 |
| Loutrá | Áno Charamída | 41 |
| Charamída | 35 |
| Loutrá | 1 085 |
| Skála Loutrón | 259 |
| Mória | Achliá | 118 |
| Lárisos | 168 |
| Mármaro | 0 |
| Mória | 1 164 |
| **Mytilíni** | **Mytilíni** | 27 871 |
| Neápoli | 422 |
| Pligóni | 230 |
| Vareiá | 1 133 |
| Pámfila | Nisélia | 33 |
| Pámfila | 1 413 |
| Paralía | 31 |
| Panagioúda | Panagioúda | 906 |
| Taxiárches | Taxiárches | 1 107 |
| Yhteensä: 37 890 |
| **Plomári** | Akrási | Akrási | 214 |
| Dróta | 3 |
| Paralía Drótas | 11 |
| Ampelikó | Ampelikó | 326 |
| Megalochóri | Megalochóri | 325 |
| Spídes | 22 |
| Neochóri | Neochóri | 169 |
| Palaiochóri | Melínta | 23 |
| Palaiochóri | 314 |
| Rachídi | 1 |
| Plagiá | Agía Varvára | 67 |
| Evangelístria | 13 |
| Miliés | 9 |
| Plagiá | 529 |
| Plomári | Ágios Isídoros | 241 |
| Áno Chorió | 5 |
| Káto Chorió | 32 |
| Kournéla | 2 |
| Mésouna | 0 |
| Plomári | 2 996 |
| Trýgonas | Kolymvátera | 0 |
| Trýgonas | 300 |
| Yhteensä: 5 602 |
| Yhteensä: 57 872 |

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. 1 2 3  Οργάνωση και Λειτουργία των συνιστώμενων δήμων του άρθρου 154 του Ν.4600/2019 (Α’ 43) Υπουργείο Εσωτερικών (Kreikan sisäministeriö). Viitattu 31.8.2020. (kreikaksi)
3. 1 2 3 4  Stillwell, Richard & MacDonald, William L. & McAllister, Marian Holland (toim.): "Lesbos", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio. (englanniksi)
4. 1 2 3  Smith, William: "Mytilene", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.  (englanniksi)
5. ↑  Αρχαίοι ναοί στη Λέσβο *Visit Greece*.  Arkistoitu 16.9.2017. Viitattu 4.9.2017. (englanniksi)
6. 1 2  Mytilene *Encyclopaedia Britannica*. Viitattu 4.9.2017. (englanniksi)
7. ↑  Mytilini, Lesvos Matt Barrett's Lesvos Guide. Viitattu 4.9.2017. (englanniksi)
8. ↑  History & Mythology of Lesvos Matt Barrett's Lesvos Guide. Viitattu 4.9.2017. (englanniksi)
9. ↑  Άρθρο 1: Σύσταση δήµων. NOMOΣ ΥΠ’ΑΡΙΘ. 3852: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 7.6.2010, nro Τεύχος Πρώτο, Αρ. Φύλλου 87.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi)
10. ↑  Schools and Departments University of the Aegean. Viitattu 2.12.2014. (englanniksi)

Aiheesta muualla
----------------

* Kuvia tai muita tiedostoja aiheesta **Mytilíni** Wikimedia Commonsissa

Pohjois-Egean saarten alue

|  |  |
| --- | --- |
| Chíoksen alueyksikkö | 
* Chíos
* Oinoússes
* Psará

 |
| Ikarían alueyksikkö | 
* Foúrnoi Korseón
* Ikaría

 |
| Límnoksen alueyksikkö | 
* Ágios Efstrátios
* Límnos

 |
| Lesboksen alueyksikkö | 
* Länsi-Lesbos (*Dytikí Lésvos*)
* Mytilíni

 |
| Sámoksen alueyksikkö | 
* Anatolikí Sámos
* Dytikí Sámos

 |